
Uznesenie Mestský súd Bratislava II vo veci starostlivosti súdu o maloleté dieťa: X. K., R. XX.XX.XXXX, zastúpené Úradom práce, sociálnych vecí a rodiny Bratislava, so sídlom Vazovova 7/A, Bratislava, rodičov: K. X. K., R. XX.XX.XXXX, T. D. U. XX O., D. a otec N. K., R. XX.XX.XXXX, T. D. H. XX, J., v konaní o návrhu otca na zmenu úpravy výkonu rodičovských práv a povinností k maloletému dieťaťu (zmenu zverenia), takto rozhodol: I. Súd konanie z a s t a v u j e. II. Žiaden z účastníkov n e m á nárok na náhradu trov konania. odôvodnenie: 1. Otec sa návrhom doručeným Mestskému súdu Bratislava II dňa 19.02.2025 domáhal zmeny zverenia maloletého dieťaťa: X. K., R. XX.XX.XXXX (ďalej len „maloletý“), ktorého navrhol zveriť do osobnej starostlivosti otca. 2. Otec prítomný na pojednávaní dňa 26.02.2025 v súvisiacej veci sp. zn. 3P/105/2024, o návrhu matky na zvýšenie výživného vzal svoj návrh v celom rozsahu späť. Uviedol, že pre syna chcel to najlepšie, neuvedomil si, že plnoletosťou už otázka zverenia stráca význam. Vychádzal z toho, že bude študovať ďalej. 3. Matka a kolízny opatrovník vyjadrili na pojednávaní dňa 26.02.2025 vo veci sp. zn. 3P/105/2024 so späťvzatím návrhu otca vedenom pod sp. zn.3P/25/2025 súhlas. 4. Podľa ustanovenia § 2 ods. 1 zákona č. 161/2015 Z. z., Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 5. Podľa ustanovenia § 29 ods. 1 CMP, navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 6. Podľa ustanovenia § 29 ods. 2 CMP, súd konanie nezastaví, ak sa mohlo začať aj bez návrhu a je potrebné v konaní pokračovať. 7. Podľa ustanovenia § 29 ods. 3 CMP, súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí. 9. Vzhľadom na skutočnosť, že navrhovateľ, otec vzal svoj návrh v celom rozsahu späť, kolízny opatrovník a matka so späťvzatím návrhu súhlasili a súd aj vzhľadom na skutočnosť, že maloletý dňa
XX.XX.XXXX nadobudne plnoletosť nepovažuje za potrebné v konaní pokračovať, súd s poukazom na vyššie citované zákonné ustanovenia rozhodol tak, že konanie vedené pod sp. zn. 3P/25/2025 zastavil. 10. O trovách konania súd rozhodol podľa ustanovenia § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti uzneseniu je prípustné odvolanie v lehote 15 dní od doručenia uznesenia na súde, proti ktorého rozhodnutiu smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

